Letterkundige bedank by SAAWK na veelbesproke rubriekProf. Hennie van Coller. (Foto: Verskaf) Prof. Hennie van Coller, die voorsitter van die Suid-Afrikaanse Akademie vir Wetenskap en Kuns se Letterkundekommissie, het Maandag as voorsitter van die kommissie sowel as lid van die SA Akademie vir Wetenskap en Kuns (SAAWK) bedank. Van Coller, wat meer as 45 jaar in verskeie leierskapsposisies by die SAAWK betrokke was, se bedanking hou verband met die polemiek oor sy rubriek “‘Gewone mense’ word al hoe meer randfigure”, wat in Mei op Netwerk24 verskyn het. In sy bedankingsbrief het Van Coller apologie aangeteken en daarop gewys dat hy uit vrye wil uittree. Volgens Van Coller het hy in die betrokke rubriek probeer om sekere kwessies onder die aandag van lesers te bring. Onder meer dat bepaalde temas té veelvuldig voorkom in kinder- en jeugliteratuur en dat ander ontbreek. Sy grootste literêre beswaar was egter dat daar ŉ sekere politiekkorrekte voorskriftelikheid is wat kinder- en jeugliteratuur betref en dat dit lei tot resepmatige boeke. “By ŉ herlees van die betrokke rubriek besef ek egter dat van my stelwyses vir verskillende interpretasies vatbaar was. Daarom wil ek graag ongekwalifiseerd verskoning aanbied as ek deur my woordkeuses enige persoon (of groepering) te na gekom het óf onsensitief oorgekom het. “Dit was werklik nie my bedoeling nie. Veral is ek jammer omdat my eie persoonlike opinies herlei is tot my voorsitterskap van die Letterkundekommissie en raadslid van die SA Akademie vir Wetenskap en Kuns. “Ek wil op geen wyse verleentheid vir dié organisasie skep nie; ál my uitsprake was my eie. Daarom het ek besluit om met onmiddellike effek te bedank as lid en voorsitter van die Letterkundekommissie én as raadslid. “Ek wil dit duidelik stel dat ek nie gevra is om te bedank nie, maar dat ek dit self besluit het; óók omdat die voortslepende polemiek gelei het tot groot emosionele spanning by myself én my gesin,” het Van Coller gesê. Die SAAWK het in die bekendmaking van die Akademiepryse vir 2022 daarop gewys dat Van Coller deur die gehalte van sy wetenskaplike artikels en boeke ŉ impak op die literêre wêreld in Suid-Afrika én internasionaal gehad het. “Van Coller is ŉ veelsydige en deeglike vakman wat werk van hoë gehalte lewer. Hy het akademiese skryfwerk in Afrikaans nie net gedien deur sy eie lys publikasies nie, maar ook deur sy talle boeke (soos Perspektief en profiel) waarin vir ander (jong) akademici die kans gegee is om te publiseer. Boonop het hy ŉ mentorsrol vervul teenoor verskeie kollegas en oudstudente.” Die SAAWK bestempel Van Coller se bedanking as ŉ enorme verlies aan intellektualiteit en ervaring vir die organisasie. “Ons onderskryf oop gesprek en debat oor enige aangeleentheid omdat dit aan die wese van intellektuele diskoers lê.”